OBH 5361/1999.
Az állampolgári jogok országgyűlési biztosának jelentése
Ügyintéző: Dr. Kántor Ferenc

Az eljárás megindítása
	Panaszos az országgyűlési biztoshoz intézett beadványában sérelmezte, hogy évekkel ezelőtt a tarjánpusztai 058. helyrajzi számú, illetve a győrasszonyfai 011/24. helyrajzi számú ingatlanok rendezését kérte a Győri Körzeti Földhivataltól (Földhivatal), s a földhivatal a tarjánpusztai ingatlan területét kiigazította, melyről határozattal értesítette, azonban a győrasszonyfai ingatlan rendezése - többszöri személyes kérése ellenére - elmaradt, "ígéretnél többet nem kapott". 
	A beadvány alapján a jogbiztonság alkotmányos elvének (Alkotmány 2. § (1) bek.), a tulajdonhoz való jognak (Alkotmány 13. § (1) bek.), valamint a jogorvoslathoz való jognak (Alkotmány 57. § (5) bek.) megsértésére lehetett következtetni, ezért az ügyben vizsgálatot rendeltem el.
	Tájékoztatás és iratok rendelkezésemre bocsátása céljából megkerestem a földhivatalt. 

Megállapított tényállás
	A rendelkezésemre álló iratok és a földhivatal tájékoztatása alapján megállapítottam, hogy panaszos 1996. december 16-án kelt és a földhivatalhoz címzett beadványában a tulajdonát képező ravaszdi 077/14. helyrajzi számú (jelenleg a tarjánpusztai 060/14. helyrajzi számú ) szántó művelési ágú 5280 m2-el bejegyzett ingatlan területének 5575 m2-re, továbbá a tulajdonában lévő győrasszonyfai 011/24. helyrajzi számú szántó művelési ágú 5107 m2-el bejegyzett termőföld területének 5773 m2-re való kiigazítását kérte. 
	A földhivatal panaszos tarjánpusztai termőföldje területének kiigazítását az 53176/1996. számú határozatával elvégezte, majd a 629/1998. számú határozatával a panaszolt - és a szomszédos - termőföld területének kiigazításáról hozott határozatával panaszost értesítette.
	A földhivatalnak - az Országgyűlési Biztosok Hivatala vezetője megkeresésére adott - tájékoztatása szerint "A győrasszonyfai 011/24. helyrajzi számú ingatlan területe a község külterületének újfelmérése során, mely 1983-ban készült el, fotogrammetriai eljárással, I:4000 méretarányban, 5107 m2-re csökkent. A terepi vizsgálat során az érintettel szóban lett ismertetve a tény, erről az érintett nem kapott határozatot." Panaszos ..... "1998. április 27-én a tarjánpusztai 060/14. és a 060/15. helyrajzi számú ingatlanokat érintő tulajdonosi jogviszony rendezését kérő ügyiratot nyújtott be. A benyújtott kérelem 40459/1998. szám alatt lett iktatva, de az átvezethetetlen, erről az érintett tájékoztatást kapott."

A jogszabályi háttér és a vizsgálat megállapításai
	Alkotmány 2. § (1) bekezdése szerint "A Magyar Köztársaság független, demokratikus jogállam.”
	Az Alkotmány 57. §-ának (5) bekezdése úgy szól, hogy "A Magyar Köztársaságban a törvényben meghatározottak szerint mindenki jogorvoslattal élhet az olyan bírósági, közigazgatási és más hatósági döntés ellen, amely a jogát vagy jogos érdekét sérti. A jogorvoslati jogot - a jogviták ésszerű időn belüli elbírálásának érdekében, azzal arányosan - a jelenlévő országgyűlési képviselők kétharmadának szavazatával elfogadott törvény korlátozhatja."
	Az ingatlan-nyilvántartásról szóló 1997. évi CXLI. törvény 91. §-ának (1) bekezdése úgy rendelkezik, hogy "Ez a törvény 2000. január 1-jén lép hatályba; a már folyamatban lévő eljárásokat azonban a korábbi rendelkezések szerint kell befejezni."
Tekintettel arra, hogy a törvény hatályba lépésének napján panaszos ügye már folyamatban volt, ezért befejezésére a korábbi rendelkezések (az 1972. évi XXXI. tvr. (Tvr.), valamint a végrehajtásáról szóló 27/1972. (XII. 31.) MéM rendelet) szabályai szerint kell hogy sor kerüljön.  
	A Tvr. 3. §-ának (1) bekezdése azt rendeli, hogy "Az ingatlan-nyilvántartással kapcsolatos ügyek intézése és az ingatlan-nyilvántartás vezetése a földhivatal hatáskörébe tartozik."
	A (3) bekezdés szerint "Ingatlan-nyilvántartási ügyben - ha jogszabály másként nem rendelkezik - első fokon az ingatlan fekvése szerint illetékes földhivatal, fővárosi kerületi földhivatal (a továbbiakban: földhivatal) jár el."
	A Tvr. 5. §-a és a) pontja előírja, hogy "Az ingatlan-nyilvántartás az ingatlan következő adatait tartalmazza:
a) fekvés, helyrajzi szám és terület ....."
	A Tvr. 6. § (1) bekezdése és annak a) pontja rögzíti, hogy "Az ingatlan-nyilvántartásba csak az ingatlanhoz kapcsolódó következő jogok jegyezhetők be:
a) tulajdonjog, kezelői jog ..."
	Az államigazgatási eljárás általános szabályairól szóló 1957. évi IV. törvény (Áe.)  4. § (1) bekezdése úgy szól, hogy "A közigazgatási szerv a hatáskörébe tartozó ügyben az illetékességi területén köteles eljárni. Ha e kötelességének nem tesz eleget, erre a felettes szerve - kérelemre vagy hivatalból - utasítja."
	A 15. § (1) bekezdése szerint "Az érdemi határozatot a kérelem előterjesztésétől, illetőleg az eljárás hivatalból történt megindításától számított harminc napon belül kell meghozni. Ennél rövidebb határidőt bármely jogszabály, hosszabbat pedig csak törvény, törvényerejű rendelet vagy kormányrendelet állapíthat meg."
	A 42. § (1) bekezdése úgy rendelkezik, hogy "A közigazgatási szerv mind az ügy érdemében, mind az eljárás során eldöntendő kérdésekben határozatot hoz."
	A vizsgálat feltárta, hogy panaszos a tulajdonában lévő tarjánpusztai, - valamint a győrasszonyfai ingatlan területének kiigazítását, illetve a - tulajdonában nem lévő tarjánpusztai 060/15. helyrajzi számú ingatlan tulajdonjogának a nevére történő bejegyzését kérte.
	A földhivatal tájékoztatta panaszost, hogy kérésének megfelelően a tulajdonában lévő tarjánpusztai ingatlan területét kiigazította, illetve hogy a győrasszonyfai 011/24. helyrajzi számú ingatlan területe a község területének újrafelmérése során 5107 m2-re csökkent, valamint hogy ha a magyar állam tulajdonában lévő tarjánpusztai 060/158. helyrajzi számú ingatlan tulajdonjogát megszerezte vagy meg kívánja szerezni, akkor ingatlan-nyilvántartási bejegyzésre alkalmas okiratot kell benyújtania a földhivatalhoz. 
	A vizsgálat megállapította, hogy annak a kérdésnek az eldöntése, hogy panaszos győrasszonyfai ingatlanának területe kiigazítható-e, illetve hogy a tarjánpusztai 060/15. helyrajzi számú ingatlan tulajdonjoga panaszos nevére az ingatlan-nyilvántartásba bejegyezhető-e, a földhivatal jogosult. 
	A vizsgálat azt is megállapította, hogy a földhivatal panaszos tulajdonában lévő tarjánpusztai ingatlanának területét határozatával kiigazította - mely jogszerű döntés volt -, azonban a győrasszonyfai ingatlan területe kiigazítására, valamint a tarjánpusztai 060/15. helyrajzi számú ingatlan tulajdonjogának bejegyzése tárgyában való döntésének írásba foglalását is elmulasztotta.  
	A vizsgálat hivatkozik arra, hogy az Alkotmánybíróság a 72/1995. (XII.15.)  ÁB számú határozatában elvi éllel szögezte le, hogy "Az Alkotmány 2. § (1) bekezdésében meghatározott jogállam fogalmának egyik feltétlen ismérve a jogbiztonság. A jogbiztonságnak viszont elengedhetetlen követelménye, hogy a jogalkalmazói magatartás - adott esetben: az államigazgatás és az önkormányzat döntési feladat- és hatáskörébe tartozó ügy törvényi szabályozás szerinti elintézésének időtartama - előre kiszámítható legyen. Az ügyfél közigazgatási határozathozatalra vonatkozó joga nem tehető függővé attól, hogy a közigazgatási szerv milyen időpontban hajlandó dönteni a hatáskörébe utalt ügyben. A közigazgatásnak ugyanis alkotmányos kötelessége, hogy hatáskörét gyakorolja, azaz illetékességi területén a hatáskörébe utalt ügyben az erre megszabott idő alatt érdemi döntést hozzon.”
	A vizsgálat megállapította, hogy a földhivatal döntése írásba foglalásának elmulasztásával a leírtak szerint megsértette a jogbiztonság alkotmányos elvét (Alkotmány 2. § (1) bekezdés). Ugyanakkor a mulasztás sérti a panaszos jogorvoslathoz való jogát is (Alkotmány 57. § (5) bekezdés). Ugyanis ha a  földhivatal nem tartotta teljesíthetőnek panaszos kérelmét, akkor azt határozatával el kellett volna utasítania, a határozatot panaszosnak kézbesítenie kellett volna a célból, hogy panaszos a határozat ellen a jogszabályban biztosított jogorvoslati jogát gyakorolhassa. A földhivatal a határozathozatali kötelezettségének elmulasztásával a felhívott alkotmányos jogokkal összefüggésben visszásságot idézett elő. 

Kezdeményezés
	A felhívott alkotmányos jogokkal összefüggő visszásság megszüntetése érdekében - az állampolgári jogok országgyűlési biztosáról szóló 1993. évi LIX. törvény 21. § (1)-(3) bekezdésére való hivatkozással - kezdeményezem a földhivatal vezetőjénél, hogy a panasz alapján haladéktalanul hozzon határozatot; továbbá kérem, hogy kezdeményezésem tekintetében kialakított álláspontjáról, tervezett vagy megtett intézkedéséről - kezdeményezésem kézhezvételétől számított 30 napon belül - írásban tájékoztatni szíveskedjék. 
	Jelentésem egy példányának megküldésével panaszost, a Földhivatal vezetőjét is tájékoztattam.

Budapest, 2000. augusztus 29.

Gönczöl Katalin